b"\n_START_ARTICLE_\nEmil Devetak\n_START_SECTION_\n\xc5\xbdivljenje in delo\n_START_PARAGRAPH_\nRodil se je v Sovodnjah (sedaj ital. Savogna d' Isonzo) v dru\xc5\xbeini sedlarja Petra in gospodinje Gizele Devetak (rojene Vi\xc5\xbeintin). Ljudsko \xc5\xa1olo je obiskoval v rojstnem kraju, ni\xc5\xbejo gimnazijo in licej v Gorici, kjer je leta 1955 tudi maturiral. Doktoriral je na filozofski fakulteti Univerze v Trstu z disertacijo La formazione della coscienza nazionale slovena nel Goriziano, v kateri je prikazal obdobja v katerih so zaslu\xc5\xbene osebnosti in zgodovinska dogajanja dejansko prispevala k \xc5\xa1irjenju narodne zavesti na Gori\xc5\xa1kem. Kot profesor je pou\xc4\x8deval sloven\xc5\xa1\xc4\x8dino, zgodovino in zemljepis na ve\xc4\x8d slovenskih \xc5\xa1olah v Gorici. Leta 1986 je postal mentor in urednik dija\xc5\xa1kega glasila Marjetica, ki izhaja trikrat letno na gori\xc5\xa1ki srednji \xc5\xa1oli Ivan Trinko. Bil je tudi \xc4\x8dlan de\xc5\xbeelne komisije za strokovni pregled u\xc4\x8dbenikov (predvsem zgodovina in sloven\xc5\xa1\xc4\x8dina), katere je izdal in zalo\xc5\xbeil De\xc5\xbeelni \xc5\xa1olski zavod Furlanije - Julijske krajine. Leta 1988 je postal \xc4\x8dlan upravnega sveta Slovenskega centra za glasbeno vzgojo Emil Komel v Gorici."